Kolumna „KOZUmna“ Ordinacija.hr. – objavljeno 16.04. 2010.

Približava se Euromelanoma day  ''Bezbrižni na suncu''…
Ne zaboravite rezervirati svoj termin na besplatnom broju telefona 0800 200 007 i vidimo se.
Europska akademija za dermatologiju i venerologiju (EADV) od 2000.g. organizira Europski dan borbe protiv melanoma (“Euromelanoma day”) u većini europskih zemalja. 

Ponosni smo što ćemo i ove godine imati dan otvorenih vrata 23. travnja u svrhu ranog otkrivanja melanoma i drugih zloćudnih tumora kože. 


Projekt je medicinski, humanitaran i savjetodavan s ciljem prevencije, obrazovanja, informiranja, te ranog otkrivanje melanoma. 

Klimatske promjene i promjene u stilu života utječu na sve češću pojavnost različitih zloćudnih tumora kože, a osobito malignog melanoma u populaciji. Incidencija zloćudnih tumora kože u stalnom je porastu. 

Prema podacima Svjetske zdravstvene organizacije dva do tri milijuna ljudi godišnje oboli od nekog oblika zloćudnog tumora kože - 160.000 od malignog melanoma (godišnje umire 41 000 oboljelih). U  Europi oko 54.000 ljudi godišnje oboli od melanoma. 

Godišnje se dijagnosticira oko 500 novooboljelih najčešće u dobi između 40 i 60 godina starosti, a nerijetko i u dječjoj i adolescentnoj dobi. Izloženost ultraljubičastim zrakama smatra se glavnim rizičnim čimbenikom u razvoju svih zloćudnih tumora kože, tako i melanoma. 

Osobit rizik imaju osobe koje su u djetinjstvu imale opekotine od sunca te one koje povremeno intenzivno borave na suncu ili se izlažu umjetnim izvorima UV zračenja. Kako koža pamti, nagomilana oštećenja stanica UV zrakama, teško se mogu popraviti. 

Posljednjih godina ovaj proces se najčešće povezuje sa starenjem, a upravo je to i bio razlog veće osviještenosti o potrebnoj zaštiti od sunca, no osim bora nakon 15 do 40 godina posljedice mogu biti puno gore - zloćudna preobrazba stanica u koži.  U osobito rizičnu skupinu ulaze osobe izrazito svijetle puti, svijetlih očiju i svijetle kose, potom tzv. keltski tipovi (crvenokosi sa pjegicama na koži lica i tijela) te osobe  koje su u obitelji imale melanom ili drugi zloćudni tumor kože. Također ne treba zaboraviti osobe koje imaju posebnu vrstu atipičnih madeža - displastični madeži (zadovoljavaju kriterije ABCD klasifikacije).

Dan otvorenih vrata u dermatološkim ordinacijama omogućuje vam besplatan dermatološki pregled kože. Prilikom pregleda služit ćemo se i jedinstvenim upitnikom kako bismo dobili kvalitetnije i realnije statističke podatke..

